Heinrich Bulthaupt (26 Oktober 1849 - 20 Augustus 1905) was 'n Duitse digter, toneelskrywer (dramaturg) en prokureur sowel as 'n bibliotekaris van sy geboortedorp Bremen. Verskeie van Bulthaupt se werke het aansienlike populariteit bereik in die liriese- en dramagenres. Bulthaupt was die seun van 'n skoolhoof in Neustadt. Hy studeer regte aan die Universiteit van Würzburg, die Universiteit van Göttingen, die Humboldt-universiteit van Berlyn en die Universiteit van Leipzig. Nadat hy in 1872 sy doktorsgraad behaal, werk hy as privaatonderwyser in Kiëf. Van daar af reis hy na Griekeland, die Midde-Ooste, Tunis en Italië. Bulthaupt keer op 26-jarige ouderdom na Bremen terug vanwaar hy vier jaar lank as advokaat praktiseer. Heinrich Bulthaupt se eerste toneelstuk was 'n tragedie getiteld Saul wat hy reeds as hoërskoolleerling begin skryf. Die eerste opvoering daarvan vind in 1870 in sy geboortestad Bremen plaas. Dit word gevolg deur Ein corsisches tragedy in die styl van 'n Bourgeois-tragedie. Onder sy latere tragedies staan veral Die Arbeiter (Die Arbeider) (1877) uit, welke 'n poging was om maatskaplike kwessies van sy tyd aan te raak.